Broj: 711-I-286-P-403-22/23-05-23

Zagreb, 3. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Ivana Pavlovića, OIB: ………………… člana Uprave trgovačkog društva Jadroplov d.d. Međunarodni pomorski prijevoz (u daljnjem tekstu: Jadroplov d.d.**),na 202. sjednici održanoj 3. veljače 2023., donosi sljedeću:

**ODLUKU**

1. **Propustom podnošenja imovinske kartice Povjerenstvu do 31. siječnja 2022. za 2021. godinu, obveznik Ivan Pavlović, član Uprave trgovačkog društva Jadroplov d.d., počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Ivanu Pavloviću izriče se novčana sankcija u iznosu od 535,00 eura (4.030,96 kuna).**
3. **Nalaže se obvezniku Ivanu Pavloviću da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznika Ivana Pavlovića-40322.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti** **na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je na stručnom radnom sastanku Povjerenstva održanom dana 25. listopada 2022. Zaključkom Broj: 711-I-2199-Pp-403/22-02-23 pokrenulo postupak protiv obveznika Ivana Pavlovića, člana Uprave trgovačkog društva Jadroplov d.d., za utvrđivanje moguće povrede odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja tekuće godine za prethodnu godinu.

Obveznik se na utvrđenja navedenog Zaključka očitovao dopisom koji je u Povjerenstvu zaprimljen 8. prosinca 2022. pod brojem: 711-U-9153-Pp-403/22-03-2. U spomenutom dopisu obveznik je naveo da je kao dugogodišnji predsjednik Uprave Luke Ploče d.d. otišao u mirovinu u ožujku 2019. te je 6. rujna 2021. imenovan članom Uprave trgovačkog društva Jadroplov d.d. Obveznik dalje navodi da tijekom njegova dugogodišnjeg rada u Luci Ploče d.d. nije postojala obveza podnošenja imovinske kartice za članove uprave društava te da prilikom imenovanja za člana Uprave trgovačkog društva Jadroplov d.d. nije bio upoznat s navedenom obvezom za članove uprave društava u većinskom vlasništvu Republike Hrvatske koja je u međuvremenu propisana zakonom. Također navodi da je odmah po zaprimanju obavijesti o obvezi podnošenja imovinske kartice istu bez odlaganja dostavio Povjerenstvu. Slijedom svega navedenog, obveznik predlaže obustaviti predmetni postupak, a podredno izreći opomenu s obzirom na to da se očito radi o lakšoj povredi.

Člankom 3. stavkom 1. točkom 39. ZSSI-a propisano je da su obveznici u smislu navedenog Zakona predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska.

Uvidom u sudski registar Trgovačkog suda u Splitu utvrđeno je da je Ivan Pavlović član Uprave trgovačkog društva Jadroplov d.d., a uvidom u Registar trgovačkih društava u kojima Republika Hrvatska ima dionice ili udjele u vlasništvu, koji ustrojava i vodi Povjerenstvo, utvrđeno je da je Republika Hrvatska osnivač navedenog trgovačkog društva. Slijedom navedenog, Ivan Pavlović dužan je pridržavati se odredbi ZSSI-a.

Uvidom u Registar obveznika, koji također ustrojava i vodi Povjerenstvo, utvrđeno je da Ivan Pavlović obnaša dužnost člana Uprave trgovačkog društva Jadroplov d.d. od 6. rujna 2021.

Kako je ZSSI stupio na snagu 25. prosinca 2021., obveznik je s obzirom na obnašanje dužnosti člana Uprave trgovačkog društva Jadroplov d.d. i prije stupanja na snagu navedenog Zakona imao obvezu podnositi Povjerenstvu izvješća o imovinskom stanju sukladno odredbama tada važećeg Zakona o sprječavanju sukoba interesa (“Narodne novine”, br. 26/11., 12/12., 126/12., 57/15. i 98/19., dalje u tekstu: ZSSI/11).

Svim obveznicima ZSSI-a, koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest Broj: 711-I-2209-R-269/21-01-18 od 28. prosinca 2021. u kojoj ih se uputilo na obvezu podnošenja godišnje imovinske kartice za 2021. sukladno članku 10. stavku 4. ZSSI-a uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Uvidom u Registar imovinskih kartica, koji vodi Povjerenstvo, utvrđeno je da obveznik nije podnio imovinsku karticu za 2021. do 31. siječnja 2022. niti je sukladno spomenutoj obavijesti Povjerenstva podnio imovinsku karticu u prosincu 2021. u kojoj bi prijavio imovinsko stanje s istekom 2021. godine.

Nadalje, uvidom u podatke istog Registra utvrđeno je da je obveznik prvu imovinsku karticu podnio 10. kolovoza 2022. postupajući po Zaključku Povjerenstva Broj: 711-I-1267-IK-2173/22-01-20 od 20. srpnja 2022. Naime, istim Zaključkom pozvan je obveznik u roku od 15 dana od dana primitka navedenog Zaključka ispuniti obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 6. rujna 2021. sa stanjem na dan 6. listopada 2021.

Međutim, obveznik nije podnio imovinsku karticu za 2021. godinu povodom godišnje obveze podnošenja.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Ivan Pavlović, član Uprave trgovačkog društva Jadroplov d.d., propustio podnijeti imovinsku karticu Povjerenstvu do 31. siječnja 2022. godine za 2021. godinu sa stanjem na zadnji dan 2021. godine, a kojim propustom je povrijedio odredbu članka 10. stavka 4. ZSSI-a. Podnošenje imovinske kartice 10. kolovoza 2022. povodom stupanja na dužnost, a postupajući po Zaključku Povjerenstva Broj: 711-I-1267-IK-2173/22-01-20 od 20. srpnja 2022., ne predstavlja ispunjenje obveze godišnjeg podnošenja imovinske kartice.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Prema članku 50. stavku 1. ZSSI-a ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika. Povjerenstvo kaznu izriče u iznosu od 4000,00 do 40.000,00 kuna vodeći računa o težini i posljedicama povrede Zakona. Prema stavku 2. navedenog članka izvršenje novčane sankcije obustavom isplate dijela neto mjesečne plaće ili obustava na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Sukladno stavku 3. odluka o sankciji dostavlja se osobno obvezniku. Po isteku roka iz stavka 1. navedenog članka izvršnu odluku Povjerenstvo dostavlja radi provedbe službi koja obavlja obračun plaće obvezniku.

Sukladno članku 13. Zakona o uvođenju eura kao službene valute u Republici Hrvatskoj („Narodne novine“, broj 57/22. i 88/22.) euro je službena novčana jedinica i zakonsko sredstvo plaćanja u Republici Hrvatskoj. Iznosi navedeni u kuni u pravnim instrumentima smatraju se iznosima u euru uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona. Člankom 92. toga Zakona propisano je da će tijelo javne vlasti koje svojim aktom izriče novčanu kaznu ili nameće drugu novčanu obvezu ili donosi akt kojim usvaja ili odbija novčani zahtjev koji je u postupku istaknut u kuni, po službenoj dužnosti, prilikom donošenja akta sve novčane iskaze vrijednosti u aktu iskazati u euru, preračunavši ih iz kune uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona.

Uzimajući u obzir okolnosti konkretnog slučaja, tj. da se radilo o obvezi godišnjeg podnošenja imovinske kartice kao jednoj od osnovnih obveza propisanih odredbama ZSSI-a pri čemu je obveznik prvi put propustio u roku propisanom odredbama ZSSI/11-a podnijeti izvješće o imovinskom stanju povodom stupanja na dužnost člana Uprave trgovačkog društva Jadroplov d.d., koju je podnio u kolovozu 2022., odnosno skoro godinu dana nakon stupanja na dužnost u rujnu 2021., a potom i ispuniti obvezu godišnjeg podnošenja imovinske kartice sukladno odredbama ZSSI-a, Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći novčanu sankciju, a uvažavajući raspon novčane sankcije propisan ZSSI-om te odredbe Zakona o uvođenju eura kao službene valute u Republici Hrvatskoj, prilikom odmjeravanja visine novčane sankcije, Povjerenstvo je utvrdilo da je u konkretnom slučaju primjereno izreći novčanu sankciju u iznosu od 535,00 eura (4.030,96 kuna) za opisanu povredu odredbi ZSSI-a, s obzirom da obveznik niti nakon pokretanja postupka nije podnio imovinsku karticu za 2022. godinu povodom godišnje obveze podnošenja.

Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, kao i na imovini obveznika.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivan Pavlović, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana